6 nau viatge	Qu'ei era amiga que m'aucís es garies vielhes mentre que jo me hèsqui era valenta en tot sostier es escalhoses pautes; ei era qui me regale misharnons pr'amor que sap que jo non ne trapi jamès; era qui cada an m'aumplís de codonhs pr'amor que coneish eth codonhèr mau podat e moribond deth mèn uart; era qui me sauve en tot dar un còp de pè ad aquera vaca, parada en miei deth camin, que se ve claraments que me vò atacar; era qui adocís es cans forenos que me guarden mau quan passam peth costat des sues vegades; era qui artenh es mielhors plantolièrs d'ortalécies estauviant-me de hèr coes en mercat darrèr de toti es retiradi deth parçan…